Skole se voorbereidings ‘vorder’ voor Maandag se heropening(Argieffoto: Unsplash) Skole maak vordering in hul voorbereiding om op 1 Junie te heropen nadat dit vroeër die jaar weens die Covid-19-pandemie gesluit is. Sommige skole het egter steeds nie veiligheidstoerusting ontvang nie, het die departement van onderwys Dinsdag gesê. Die minister van basiese onderwys, Angie Motshekga, het Maandag met die raad van opvoeders vergader om die vordering by skole te bespreek. Motshekga het gehoor dat skole skoongemaak word voor leerders se terugkeer, terwyl persoonlike beskermende toerusting afgelewer word. Suid-Afrikaanse skole en universiteite is sedert die middel van Maart gesluit in ŉ poging om die verspreiding van die nuwe koronavirus onder leerders, studente en personeellede te bekamp. Verlede week het die departement gesê alle onderwysers, asook gr. 7- en gr. 12-leerders moet volgende week terugkeer skool toe. Dinsdag het die departement gesê daar word daarop gekonsentreer om te verseker alle gesondheid- en veiligheidsbepalings word geprioritiseer. Dit sluit in kwessies soos vervoer van leerders, die voorsiening van water, basiese higiëne en sanitasie en sielkundige ondersteuning. Skoonmakers en mense wat siftingstoetse by skole kan doen, moet ook gewerf en aangestel word. Die raad sal Donderdag ŉ finale vorderingsverslag ontvang. Hy sal ook die kwessies wat nog aandag benodig uitstippel. ŉ Konsortium gelei deur die National Education Collaboration Trust is aangestel om die proses te monitor en te bevestig dat alle skole voldoen aan die voorwaardes vir heropening onder die huidige Covid-19-omstandighede. “Die konsortium sal ŉ onafhanklike oudit van die provinsies se voorbereidings vir die heropening van skole doen,” het die departement gesê. Motshekga sal na verwagting vandeesweek beleidsriglyne oor die uitreik van reisdokumente vir onderwysdoeleindes, die gr. 12-eindeksamen, veiligheidsmaatreëls en massabyeenkomste by skole onderteken. Tot dusver het 23 615 mense in Suid-Afrika die Covid-19-virus opgedoen en 481 het weens die nuwe virussiekte gesterf. Net minder as die helfte van mense wat besmet is, het reeds van die siekte herstel. Verskeie onderwysvakbonde het hul bedenkinge uitgespreek oor die kwessie of Suid-Afrikaanse skole gereed is om Maandag (1 Junie) te heropen, terwyl talle ouers tot dusver gesê het hulle is bekommerd oor die gesondheid van hul kinders.